In nomine Dominj amen. Anno a natiuitate eiusdem m°ccc°l quarto, jndiccione vij:a, die quarta mensis decembris pontificatus sanctissimi in Christo patris et dominj nostri, dominj Jnnocencij, digna Dei prouidencia pape vj, anno secundo. Nouerint vniuersi et singuli quod in mei notarij publici et testium infrascriptorum presencia personaliter constitutus venerabilis et circumspectus vir dominus Johannes Guilaberti, decanus ecclesie Tarbatensis, jn regnis Dacie, Suecie et Norwegie apostolice sedis nuncius et collector omnium et singularum quantitatum pecuniarum, bonorum, jurium et rerum quarumlibet aliarum ad Romanam ecclesiam siue cameram apostolicam ex quacunque causa pertinencium auctoritate eiusdem sedis apostolice specialiter deputatus, confessus fuit et in veritate recognouit se habuisse et realiter numerando recepisse a reuerendo in Christo patre domino Hemingo, Dei gracia episcopo, et eius capitulo Aboensi in antiqujs pecunijs seu monetis Sueuicanis ante festum cathedre sancti Petri proxime preteritum per dictum regnum Suecie vsualiter currentibus ac penes eosdem tunc temporis existentibus nomine Romane ecclesie seu camere apostolice predictarum congregatis et collectis, ducentas viginti duas marchas, quas asseruerunt se leuasse et collegisse in ciuitate et diocesi Aboensibus racione decime biennalis olim imposite per felicis recordacionis dominum Clementem papam vj in subsidium contra Thurcos, jtem centum vndecimum marchas eiusdem antique pecunie, quas asseruerunt se leuasse et collegisse racione decime quadriennalis, olim imposite per eundem dominum Clementem papam vj pro dicte camere apostolice ac magnifico principi domino Magno, Dei gracia dictorum regnorum Suecie et Noruegie regi illustri oneribus incumbentibus commodius supportandis ac pro parte solummodo predictam cameram apostolicam in quatuor primis terminis de eadem decima preteritis contingentes, pro quibus quidem omnibus et singulis pecuniarum summis, sic vt premittitur designatis, leuatis et receptis, jdem dominus nuncius et collector prefatos dominos episcopum et capitulum ac totum clerum dictarum ciuitatis et diocesis Aboensium collectoresque omnium pecuniarum premissarum ac heredes et successores suos quoscunque et omnes alios, quorum interest uel interesse potest seu poterit quomodolibet in futurum, quittauit, liberauit nomine Romane ecclesie siue camere apostolice predictarum penitus et absoluit. De quibus omnibus et singulis supradictus dominus nuncius peciit sibi fieri duo uel plura, quotquot necessaria fuerit, consimilia et tenoris eiusdem publica instrumenta per me notarium publicum infrascriptum. Et ad maiorem roboris firmitatem premissorum omnium obtinendam sepefatus dominus nuncius sigillum suj officij, quo ad presens vtitur, huic instrumento publico iussit apponi inpendenti, cum aliud sigillum, quo alias vti in similibus consueuerat, in maiori casu fortuito se asseruit amisisse. Acta fuerunt hec Bælinge Vpsalensis diocesis, videlicet in curia vicarij ecclesie Bælingh, anno, die, mensi, indicione et pontificatu predictis, presentibus venerabilibus et discretis dominis Birgero Gregorij, Benedicto Johannis et magistro Vlphone, Strengenensis et Vpsalensis ecclesiarum canonicis, testibus ad premissa vocatis specialiter et rogatis. Et me Nicholao Laurencij, clerico Lincopensis diocesis, publico auctoritate apostolica notario, qui premissis tradicioni, assignacioni, liberacioni et sigilli predicti appocicioni ac omnibus aliis et singulis dum sic, vt premittitur, agerentur, vna cum prenominatis testibus interfui eaque omnia et singula in notam recepi et in hanc publicam formam redegi, manuque propria scripsi et signo meo consueto signaui, requisitus ut premittitur et rogatus.